**Prof. JUDr. Peter POLÁK, PhD. , Fakulta práva, Paneurópska vysoká škola v Bratislave**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**O p o n e n t s k ý p o s u d o k**

**na habilitačnú prácu JUDr. Adriána Vaška, PhD.**

**„Spravodajské informácie v trestnom konaní“**

Rozhodnutím doc. Dr. iur. JUDr. Ing. Michala TUROŠÍKA, PhD., predsedu Vedeckej rady a dekana Právnickej fakulty Univerzity Mateja Bela v Banskej Bystrici zo dňa 10.11.2021 som bol vymenovaný za oponenta habilitačnej práce „Spravodajské informácie v trestnom konaní“ v habilitačnom konaní JUDr. Adriána Vaška, PhD. v odbore trestné právo. Na oponentúru mi bola súčasne predložená habilitačná práca v klasickej väzbe klasifikačných prác v rozsahu 127 strán čistého textu, ktorú z hľadiska vecného obsahu okrem formálnych náležitostí tvorí úvod, päť kapitol (ak možno za kapitolu považovať predposlednú časť textu práce nazvanú „Záver a úvahy de lege ferenda“) , resumé, ako aj  zoznam použitých prameňov. Súčasťou práce sú aj abstrakt v slovenskom a anglickom jazyku a zoznam skratiek a značiek.

Zložitosť a sofistikovanosť páchania trestnej činnosti priamo súvisí aj s náročnosťou jej zisťovania , ako aj dokazovania. Súčasné trestné procesné právo sa už nemôže spoľahnúť len na takzvané klasické procesné postupy a inštitúty zaisťujúce relevantné informácie o trestnej činnosti, ale musí hľadať aj nové prístupy zadováženia potrebných informácií. Zároveň sa však

musí jednoznačne skúmať aj zákonnosť získavania informácií dôležitých pre trestné konanie týmito novými postupmi. Z uvedených skutočností vychádza aj obsah posudzovanej habilitačnej práce. Aj keď autor práce jej cieľ jednoznačne nevyjadril , z obsahu práce a zo spôsobu spracovania skúmanej problematiky možno odvodiť jeho formuláciu slovami „cieľom práce je zistiť , či môžu spravodajské informácie , teda informácie získané spravodajskou činnosťou, slúžiť ako dôkazy pre účely trestného konania , a to aj podľa súčasnej trestno-procesnej úpravy“. Tomuto cieľu je primerane prispôsobená aj štruktúra práce a najmä obsah jej jednotlivých častí. Zo zvolenej štruktúry práce vyplýva, že autor využíva osvedčený postup „od všeobecného ku konkrétnemu“.

Ako už bolo uvedené , súčasťou práce je aj jej úvod. Na základe jeho obsahu možno vyjadriť názor, že je v podstate vydareným pokusom o vysvetlenie metodologického postupu spracovania skúmanej problematiky a naznačenie účelu a obsahu nielen práce ako celku, ale aj jej jednotlivých častí.

V súlade so zmienenou zásadou spracovania skúmanej problematiky je obsah prvej kapitoly práce venovaný vymedzeniu pojmu a obsahu jednak spravodajskej činnosti , ale aj pojmu a obsahu spravodajskej informácie, vrátane relevantných súvislostí. Súčasťou tejto kapitoly sú aj informácie o právnom rámci prostriedkov používaných subjektmi spravodajskej činnosti . V tejto súvislosti tu upozorňuje aj na diskutabilnosť právnej úpravy takzvaného „kriminálneho spravodajstva“. Pri hodnotení textu tejto časti však treba konštatovať , že ide prevažne o opis , aj keď nechýbajú ani vlastné úvahy a hodnotenia. Taktiež treba upozorniť na „fragmentálnosť“ textu, keďže tento pozostáva z množstva parciálnych informácií, ktoré spája len všeobecná súvislosť. V dôsledku toho sa text čiastočne javí ako heterogénny. Možno konštatovať aj to, že v  texte nie sú jednoznačne formulované definície pojmov „spravodajská činnosť“ a „spravodajská informácia“, hoci to názvy podčastí evokujú. Tieto definície možno z textu kapitoly len odvodiť.

Druhá kapitola práce obsahuje základnú charakteristiku trestného konaniam jeho účelu a významu, ako aj základnú charakteristiku dokazovania a súvisiacich pojmov. Samotný pojem „dôkaz“ autor hodnotí aj z pohľadu kritérií zákonnosti, prípustnosti a účinnosti. Aj v prípade tejto časti však možno použiť hodnotenie kvality textu podobne ako v prípade prvej časti. Text druhej časti však obsahuje viac analytických prvkov a má aj vyššiu informačnú hodnotu, ku ktorej prispieva aj kreatívne využitie výrokových viet relevantnej judikatúry Európskeho súdu pre ľudské práva. Obsah druhej kapitoly síce neprináša nové informácie , ale existujúce informácie o skúmanej problematike podáva logicky usporiadané a v relatívne ucelenej podobe.

Vzhľadom na obsah tretej kapitoly hodnotenej práce, možno túto považovať za jednu z jej nosných častí. V jej texte je venovaná osobitná pozornosť problémom spojeným s využitím spravodajských informácií v trestnom konaní z pohľadu súčasného právneho rámca. Možno sa tu stretnúť s hodnotením spravodajských informácií ako významného využiteľného prameňa informácií , vrátane ich delenia podľa navrhovaných nových kritérií . Samostatne je skúmaný stav platnej právnej úpravy využitia spravodajských informácií v procese dokazovania trestného konania. Chýba však akési jednoznačné hodnotenie, ako sa k možnostiam využitia spravodajských informácií v procese dokazovania v trestnom konaní stavia aplikačná prax slovenských justičných orgánov. Autor dopĺňa poznatky o využití spravodajských informácií aj poznatkami o platnej právnej úprave a súdnej praxi v Českej republike, ktorá rieši ten istý problém a vyplýva z nej odmietanie využitia informácií získaných spravodajskou činnosťou ako dôkazov v trestnom konaní. Osobitne treba oceniť to , že autor obsah tejto časti v jej závere doplnil o rozhodnutia Európskeho súdu pre ľudské práva týkajúce sa riešenej problematiky, pričom na ich základe odvodzuje príslušné závery. Napriek prevažne naratívnemu spracovaniu tejto časti práce, možno ju hodnotiť pozitívne predovšetkým vzhľadom na informačnú hodnotu jej textu.

Z obsahu štvrtej kapitoly vyplývajú zaujímavé a inšpirujúce poznatky o prípustnosti spravodajských informácií pri dokazovaní v trestnom konaní vo vybraných krajinách (Veľká Británia, Holandsko, Nemecko, Španielsko, Švédsko, Francúzsko, Taliansko). Záverečný text tejto časti obsahuje zovšeobecnenie prístupu spomínaných krajín k tejto problematike. Vyplýva z neho rozdielny prístup týchto krajín, ktorý možno zjednodušene vyjadriť tak, že niektoré z uvedených krajín využitie spravodajských informácií pre účely trestného konania tolerujú (napr. Veľká Británia a Holandsko) a niektoré takýto postup odmietajú z dôvodu porušenia práva na spravodlivé konanie ( napr. Nemecko, Taliansko, Španielsko).

V poslednej časti hodnotenej habilitačnej práci, nazvanej „Záver a úvahy de lege ferenda“, autor formuluje záver vyplývajúci z predchádzajúcich častí práce, a to že „spravodajské informácie môžu byť v trestnom konaní v súlade s platnou úpravou využívané najmä ako operatívno-taktické informácie, podnety pre trestné konanie a aj ako dôkazy“. Čo sa týka využitia spravodajských informácií ako dôkazov, ide podľa jeho názoru najmä o informácie získané v súlade s osobitným zákonom z informačno-technických prostriedkov. Za priechodné považuje autor aj využitie spravodajských informácií , ktoré zadovážili osoby konajúce v prospech spravodajských služieb, kde treba ale vyriešiť otázku zákonného rámca umožňujúceho zbavenia mlčanlivosti takýchto osôb. Zaujímavý názor vyslovil autor v tejto časti v súvislosti s tým , že najviac problematickým sa javí využitie spravodajských informácií získaných sledovaním osôb a vecí. Súčasťou tejto časti sú aj názory autora na riešenie právneho rámca de lege ferenda, ktorý by odstránil prekážky spochybňujúce možnosti využitia spravodajských informácií v trestnom konaní v procese dokazovania. S  názormi autora prezentovaným v tejto časti sa možno stotožniť. Určite však treba počítať s tým, že sa nestretnú s pochopením celej odbornej verejnosti. V každom prípade však tieto návrhy vytvárajú predpoklad pre odbornú diskusiu o tomto probléme.

Všetky informácie uvedené v práci opiera autor o relevantné literárne a iné zdroje, ktoré korektne cituje. Treba uviesť aj to, že ide o zdroje aktuálne , pričom mnohé z nich sú cudzojazyčné. Z hľadiska informačných zdrojov autor venoval požadovanú pozornosť aj relevantnej judikatúre slovenských, českých a medzinárodných súdov. Treba však uviesť aj to, že charakter textu, najmä z hľadiska kvality podania relevantných informácií, poukazuje v niektorých prípadoch na nie celkom zvládnutú formulačnú techniku. Dôsledkom toho je, že niektoré predkladané, inak hodnotné informácie, zanikajú v nie celkom zrozumiteľných formuláciách.

Autor habilitačnej práce zvolil na jej vypracovanie vhodné vedecké metódy. Využil najmä metódu analýzy a syntézy, opisnú metódu a komparačnú metódu. Aplikácia zvolených metód nasvedčuje tomu, že autor práce vedecké metódy dostatočne a tvorivo ovláda.

Hodnotená habilitačná práca prináša v skúmanej oblasti nové a v mnohom podnetné poznatky, využiteľné nielen na obohatenie teórie, ale aj pre obohatenie  aplikačnej praxe. Osobitne pozitívne treba hodnotiť už spomínané autorove úvahy de lege ferenda.

Okrem pripomienok , ktoré sú uvedené v texte posudku, iné pripomienky voči posudzovanej habilitačnej práci neuplatňujem.

Dôležitým hodnotiacim kritériom habilitačných prác je aj hodnotenie ich originality. V prípade hodnotenej práce z protokolu o kontrole originality vyplýva, že obsah práce sa prekrýva s obsahom iných prác , ktoré sú súčasťou kontrolnej databázy , v hodnote 21,92 %. Podstatné je , že najvyšší prekryv hodnotenej práce na konkrétnu prácu z kontrolnej databázy neprevyšuje hodnotu 2,39 %. Vzhľadom na uvedené skutočnosti možno prácu hodnotiť ako dostatočne originálnu.

**Záver:**

JUDr. Adrián Vaško, PhD. vypracovaním habilitačnej práce „Spravodajské informácie v trestnom konaní “ preukázal požadované odborné  teoretické a praktické znalosti, ako aj schopnosť tvorivo využívať vedecké metódy práce. Posudzovaná habilitačná práca prináša v skúmanej oblasti nové vedecké poznatky a spĺňa tak kritériá vyžadované pre tento druh prác. Preto odporúčam, aby bol JUDr. Adriánovi Vaškovi, PhD. na základe predloženej habilitačnej práce a po jej úspešnej obhajobe priznaný vedecko-pedagogický titul „docent“ v odbore Trestné právo.

Zároveň navrhujem, aby v rámci rozpravy po uvedení habilitačnej práce jej autor reagoval na požiadavku vyplývajúcu z posudku a definoval pojem „spravodajská činnosť“ ,ako aj  pojem „spravodajská informácia“.

Bratislava, 12.11. 2021

prof. JUDr. Peter Polák, PhD.